Pintér Antal Tamás tűzoltó ezredes

igazgató részére

Hajdú-Bihar Vármegyei

Katasztrófavédelmi Igazgatóság

tárgy: közérdekű adatigénylés

Tisztelt Igazgató Úr!

A Mikepércsi Anyák a Környezetért Egyesület (továbbiakban: Egyesület) közérdekű adatigényléssel fordul a Hajdú-Bihar Vármegyei Katasztrófavédelmi Igazgatósághoz (továbbiakban: hatóság). A közérdekű adatigénylést az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 26.§ (1) bekezdése, a 28.§ (1) bekezdése, a 29.§ (1)-(2) bekezdései, valamint a környezet védelmének általános szabályairól szóló 1995. évi LIII. tv. 12.§ (1)-(3) bekezdései, az 51.§ (1) bekezdése, a nyilvánosság környezeti információkhoz való hozzáférésének rendjéről szóló 311/2005. (XII.25.) Korm. rendelet (továbbiakban: Kormányrendelet) 2-3.§-a, illetve a 2001. évi LXXXI. tv.-el a magyar jogrendbe iktatott Aarhusi Egyezmény biztosítja az Egyesületünk számára.

Szíveskedjen a következő adatokat, dokumentumokat megküldeni az Egyesület számára:

1. Kérem, adják ki számunkra a 2003-2023 évek alatt a 123/1997. Korm. rendelet (KR) 21. §-a szerint végzett hatósági ellenőrzések dokumentumait Debrecen és Mikepércs vonatkozásában, különös tekintettel a KR. 21. § (3) bekezdés c) pontjára, a vízbázis állapotára vonatkozóan!
2. Kérem, adják ki számunkra a 2003-2023 évek alatt Debrecen és Mikepércs területére eső vízbázis védőterületeinek felülvizsgálati dokumentumait, beleértve az esetleges védőterületet érintő  módosításokat!
3. Kérem, adják ki számunkra azon adatokat, melyből megállapítható, hogy mely időpontban történt a legutóbbi felülvizsgálata a Debrecen és Mikepércs területére eső vízbázis védőterületeinek! Kérem, adják ki számunkra azon adatokat, melyekből megállapítható, hogy a  legutóbbi felülvizsgálatkor a  123/1997. Korm. rendelet 8. § (4) bekezdés l) pontja értelmében milyen időpontra határozták meg a fent nevezett védőterületek következő felülvizsgálatának idejét, illetve mely eseteket határozták meg, amelyek bekövetkezése esetén a határozat felülvizsgálatát kezdeményezni kell!
4. Kérem, adják ki számunkra az igénybe vett és igénybe venni tervezett vízbázisok védőterületének kijelölése iránt 2003-2023 során benyújtott kérelmeket és azok engedélyezési dokumentumait!
5. Kérem, adják ki számunkra azon adatokat, melyekből megállapítható, hogy milyen új védőterületek kerültek kijelölésre Debrecen és Mikepércs területére eső vízbázison 2003 január 1. és 2023 szeptember 1. közötti időtartamban!
6. Kérem, küldjék meg a CATL vízellátás, szennyvízkezelés/elhelyezés, csapadékvíz kezelés/elhelyezés vízjogi létesítési engedélyre vonatkozó kérelmét, vízjogi létesítési engedélyes tervét, illetve magát a vízjogi létesítési engedélyt!
7. Kérem, adják ki a Kösely-Kondoros-Tócó vízrendszeren 2018. január 1. és 2023. szeptember 1. között engedélyezett vízkivételek és a ténylegesen megtörtént vízkivételek adatait helyszínre és vízmennyiségre lebontva! Amennyiben 2018. január 1. és 2023. szeptember 1. között volt olyan eset, amikor az igényelt vízmennyiség nem volt biztosítható, kérem ezen eset(ek) adatait (helyszín, időpont) adják ki számunkra.
8. Kérem, adják ki azon adatokat, melyekből megállapítható, hogy a Kösely-Kondoros-Tócó vízrendszeren a jelenlegi vízminőség korlátot jelent-e esetleges további vízkivételekre!
9. Kérem, adják ki azon adatokat, melyekből megállapítható, hogy a  Kösely-Kondoros-Tócó vízrendszerből jelenleg mennyi víz biztosítható további ipari vízkivételre havi/éves szinten!
10. Kérem, adják ki azon adatokat, melyekből megállapítható, hogy milyen intézkedéseket tesznek a Tócó-patakból történő további vízfelhasználás biztosítására a folyamatban lévő akkumulátor-ipari beruházások tekintetében!
11. Kérem, adják ki azon adatokat, melyekből megállapítható, hogy kérelmezett-e a Déli Ipari Parkban tevékenységet folytató vagy folytatni kívánó kérelmező kút fúrására irányuló engedélyezési eljárást! Amennyiben igen, kérem, adják ki a vonatkozó iratokat!
12. Kérem, adják ki azon adatokat, melyekből megállapítható, hogy  a Déli Ipari Parkban tevékenységet folytató vagy folytatni kívánó kérelmező részére a hatóság kútfúrásra irányuló vízjogi engedélyt vagy elvi vízjogi engedélyt! Amennyiben igen, kérem, adják ki a vonatkozó iratokat, beleértve a vízkivételi lehetőségre vonatkozó engedélyeket a vízkivétel engedélyezett mennyiségének, valamint a vonatkozó pénzügyi és technológiai feltételek megjelölésével!
13. Kérem, adják ki azon adatokat, melyekből megállapítható, hogy milyen mód van új kutak létesítésének engedélyezésére abban az esetben, ha a debreceni vízbázison jelentkező vízigények elérik a felszín alatti víztestek igénybevételi határértékeit!

A környezeti információk közérdekű adatok, azokat mindenkinek joga van megismerni a Ktv. 12.§ (2) bekezdése szerint.

Az Aarhusi Egyezmény 3. cikk 9. pontja szerint a nyilvánosságnak hozzá kell férnie az információhoz, meg kell kapnia a lehetőséget a döntéshozatalban való részvételre és a hozzáférést az igazságszolgáltatáshoz a környezetvédelmi ügyekben; a 4. cikk szerint a hatóságok környezeti információ kérése esetén a nyilvánosság rendelkezésére bocsátják a kért információt. Az 5. cikk 1. pont c) alpontja szerint az emberi egészség vagy a környezet közvetlen veszélyeztetettsége esetén, függetlenül attól, hogy emberi tevékenység vagy természeti okok váltották ki, a hatóság által birtokolt minden olyan információt, amely lehetővé teszi a nyilvánosság számára, hogy olyan lépéseket tegyen, amellyel megakadályozhatja vagy enyhítheti a fenyegetettségből származó veszélyt, azonnal közzé kell tenni, és az esetleg érintett lakosság tagjait arról haladéktalanul tájékoztatni kell.

Kérjük, hogy a kérelemnek az Infotv. 30.§ (2). bekezdése szerint tegyen eleget. Az adatigénylést közérthető formában, emailben a következő címre megküldve: info@miakoegyesulet.hu, .doc vagy .pdf kiterjesztésű file-okban teljesítse. Ha a kért adatot már korábban elektronikus formában nyilvánosságra hozták, az igény teljesíthető az adatot tartalmazó nyilvános forrás (működő, pontos link) megjelölésével is. Kérjük, hogy az adatkérést ne az OKIR rendszerre utalással teljesítse, mivel a rendszer az utóbbi időszakban nem, vagy akadozva működik. Kérjük, hogy az adatkérés során szolgáltatott adatokat ne ömlesztve, hanem a kérdésekhez rendelve teljesítsék. Amennyiben nincs információjuk, vagy nem adatgazdák, ezt a tényt is jelezzék.

Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.

Amennyiben a közérdekű adat megismerésére irányuló igénynek az Infotv. 29.§ (1). bekezdése szerint az igény beérkezését követő legrövidebb idő alatt, legfeljebb 15 napon belül nem tud eleget tenni arra hivatkozással, hogy az adatigénylés jelentős terjedelmű, illetve nagyszámú adatra vonatkozik, vagy a teljesítés a munkaerőforrás aránytalan mértékű igénybevételével jár, a határidő egy alkalommal 15 nappal meghosszabbítható. Erről az igény beérkezését követő 15 napon belül kell tájékoztatást küldenie.

A Nemzeti Adatvédelmi és Információszabadság Hatóság NAIH/2015/4710/2/V. számú állásfoglalásából következően a jelen adatigénylés az Infotv. 29.§ (1b) bekezdése alapján nem tagadható meg, mivel tartalmazza az adatigénylő nevét és elérhetőségét. Ezen túlmenő adatok megadását az adatkezelő nem kérheti.

Az általános közigazgatási rendtartásról szóló 2016. évi CL. törvény (továbbiakban: Ákr.) iratbetekintésre vonatkozó szabályai nem relevánsak az adatigénylés kapcsán, az adatigénylés megtagadásának jogalapjaként az Ákr. eljárási szabályainak idézése az információszabadság indokolatlan és aránytalan korlátozását jelenti.

**Felhívom figyelmét, hogy a Ktv. 12.§ (6) bekezdése értelmében, amennyiben nem rendelkezik a kért környezeti információval, az információ megismerésre vonatkozó igényt köteles a környezeti információval rendelkező szervnek megküldeni és erről az igénylő Egyesületet értesíteni vagy tájékoztatni, hogy a kért információt mely környezeti információval rendelkező szervtől igényelheti. Az Európa Tanács közérdekű adatot tartalmazó iratokhoz való hozzáférésről szóló Egyezményének kihirdetéséről szóló 2009. évi CXXXI. törvény 5. cikk 2. pontja értelmében szintén továbbítani kell az adatigénylést az adatokat kezelő szervhez, vagy megnevezni az adatkezelőt, ha a kért adattal a szerv nem rendelkezik.**

A közérdekű adatok, a környezeti információk megismerése Egyesületünk kiemelt célja. Köszönjük e cél elérése érdekében tett erőfeszítéseket és együttműködést.

Mikepércs, 2023. 09. 04.

 Tisztelettel:

Dr. Fónainé Pásztor Enikő

 elnök

 Mikepércsi Anyák a Környezetért Egyesület